Sis nouvo piblikasyon an Kreol in lanse
Sa aktivite, apele Anba Moulapa, i en aktivite ki ganny fer pour dezyenm fwa e ki pe etabli son plas lo kalandriye Festival Kreol.
Tit sa aktivite ‘Anba Moulapa’ i sorti dan konsep rakontaz zistwar anba pye Baobab, ki pour nou an kreol i en pye Moulapa. Alors Anba Moulapa i en aktivite kot rakontaz zistwar ek lezot aktivite literer i ganny fer e sa in ganny adapte par komite Festival Kreol pour organiz son bann aktivite literer.
Sa aktivite ki ti fer Lendi swar, ti ganny animen par benn lanmizik The Lights, e ti deroul dan prezans plizyer envite, ki ti enkli le de levek Sesel, Levek Katolik Denis Wiehe ek Levek Anglikan James Wong.
Sa lannen, bann nouvo liv i enkli Lema Paviyon par Bernard Valentin, Dezyenm Sans par Arzette Radegonde, Mon Ti A Kontan Vwar par Lise Morel, Bingo par Penda Choppy, Remor par Regina Melanie, e Liv Ezai par Sosyete Labib Sesel.
Kategori sa bann liv i varye ant zistwar kourt, roman, liv zanfan, e liv larelizyon.
Liv Ezai i form parti travay sa sosyete pour tradwir Labib an Kreol, e Paster Michael Bijoux ti dir ki Sesel pa devret en leksepsyon akoz Labib in ganny tradwir e ankor pe ganny tradwir dan bokou langaz dan bokou pei atraver lemonn.
Sak ekriven ti siny plizyer kopi zot liv, e apre prezant li avek bann reprezantan Larsiv Literer Nasyonal. Zot ti osi eksplik lodyans enpe lenspirasyon par deryer zot travay, e apre sa lir en ekstre zot liv avek lodyans.
Sware ti kontinyen avek en resepsyon kot bann envite ti kapab enterakte e osi aste kopi bann liv.
Bann portre ki swiv i montre bann ekriven pe siny kopi zot liv.
http://www.nation.sc/article.html?id=236350